Mem-es gwélet en oll        Eid ur maré, kollet em-ès me alan pe m-ès hi gwélet. Med un tammig  goudé-se me moushoarh a glep leùin e zê én-dro ar me dremm hag  em-ès goulennet é me halon petra e larhé en archerion. Aman é oen  é tanein ur sigaretenn, hag em-ès o gwélet... anehi, hag er horf.  Francine Boucher Stafford... ur voéz ag er gevredigeh uhel, groeg ur  briantin pinùig-meur, Harold Stafford, ur voéz brudet ! Ha kaer ! un  dremm flour ha sklêr èl en olifanteu, ged ur blèo auburn; un dremm  net èl ur rouanez kelt.  Ar saù nesen éraog en talbenn-stal, me moushoarh a glep leùin ar en  diwéz, ankouen tost é oé aman er horf-marù, med aman é oé eañ  eùé, astennet ar tachenn er stal : ged ur goustill plantet én é  gein, ha dorn gwenn Francine Stafford stardet ar dornad en arm kinklet  ged mein. Med ne sellen ket er horf, ken  cheuh ged é goustill kaer ér  hein; me eùéh e oé droet a-beh devad Francine Stafford, moéz, ken  moéz...  Taxiour on é High City, pé den nebeutañ e oen. Un demeurañs  lorhuz é, un tammig pell doh San Francisco, é kreiz en doùr. Aman  éma hepken tier kaer eid er vakanseu, hag e velezour é doùr ur lenn  ardaouel, pé zo ged un dachenn golf. Hepken en douristed pinùig e  chom aman. Ni, en henvroidi, dam trempein en treid é konk Dobson ha  stourmam doh en toemmder én ur  aùélein ahanom ged ur gazétenn,  azéet én dishiol, a-dran en ti.  Erfin, petra é laren ? Ah ya ! Francine Boucher Stafford. Gouzoud e  hren hi e oé tostig doù ugent vlé mes ne wéler ket ! Hi e oé... Oh  me Doue ! abalamor dehi, neùéhen ket en dén marù !  Neoah en anaouen èl tost peb hani é High City. Un dén livuz é oé,  é kellam lared. Ur stal dillad eid er plahed e oé ar é hanù. Dillad  lêr, lod a re e oé ged lerenneu ha peb sort bitrag; skourjeu é oent  zokén. Martin  Ulster e oé ged bleo hir, ur varbustell stank ha dillad  liùet kreñv. De hant metr é en weles, er goaz ! Braz é oé, dillet  ged ur roched jean, glaz, laset ar er bruched ha bragou ru, a jean  eùé. Martin Ulster e oé treud, ged ur fri erer, hag an daoulagad du.  Hag ar merhied e en garé ! Na houlennet dein perag, gwéh erbed ne  gomprennei er merhied. Met komzam én-dro de Martin. Doned e oé é  chom é High City, é-raog eih pé deg miz, de zigorein er stal-man lux  én ur  vannlèo binùig. Efed ? rah er merhied pinùig ag er rannvro  o-des sonjet é oé red dehé boud gwisket ged un dillad greit ged  Martin Ulster. Pe sonj dan argant dismantret !  Erfin né ket or haoz. Dam én-dro der stad-man spontuz: ar sao  eh on é-raog stal Martin Ulster, ged me moushoarh glep ar en dremm, ha  me doùlagad ar-zu feskenneu Francine Stafford, hag en em goulennan  petra zo dhobér. Moned kuit hag ankouahad er peh em-ès gwélet ?  Gobér me héodédad mad, ha moned de  lared der polis ? Tremén é  rê en amzér ha gwélen hoah stummeu kaer a Francine Stafford,  gostéet ar er horf, pe hi hum adsaùas hag e me gwélas. Me selled e  hras ged he doùlagad glaz lugernuz, èl un tigrez. Awalh é oé eid  hobér aon dun dén èl me. En em santen èl un tamm éjon é-barh  ur wérenn-vraz, gwélet mad, heb trué ged ar gouloù ru ag er  cherr-noz. Hi, moéz pé lon goaeduz, e oé ged he hein ér stal  tañoel : hepken ur skin goloù, deit ag ur burèo alumet ar dran, e  sklêrijenné un tammig er stal. Kilein em-ès greit ur paz, ged me  dremm krispet, me dremm euruz e oé liùet aon breman.  En tigrez e saùas he dorn, ha, ged er biz, e hras er merch dein doned  é-barh, èl un eùéhour skolaj e galv ur skolaer. Re kalz é oé  eidon-me. Sonj e dalhan em-ès laret « ne hran ket » ged er penn, èl  ma larhen « farsal e hret ! », mes er gaer Francine Stafford e skoas  en dachenn ged er sel, ha ged er penn hag er biz hi e laré sklêr : «  Déet é-barh  dohtu ! »  El én un hunvré, em-ès um tosteit doh en nor. Hi e zigoras dein, e  me rannas buan dre ar vrehegenn, e skoas an nor de me houdé hag e  boulsas er loket.  Me zreid e yê ar ur ballenn-leur stank, tro dro mannekineu  hanter-wisket lér, hag en em santen goall gléi é-raog er plah-man  ken kaer.  Gwéloud em-ès greit er horv-marù hir astennet é-tal en yalh. Me  diskouarn e vourbouté. Er gredenn e oé dein me fenn e zarhei.  Mem-ès lonket me haleu hag em-ès  sellet én un tu arall.  Moueh drohuz a Francine Boucher Stafford e me dihunas én-dro.  - Neo ket ar pez hwi gred.  - Néo ket, èl-rézon », em-ès laret én ur lakaad me daouarn  mouist é chakoteu me chupenn.    Toemm kenañ é oé ér stal. Achuet é oé en êr kondisionet. Er stal  e oé serret dija abaoe  meur ag un eur.  - Gouzoud a rit piou on, me ?    Francine Stafford, ged un mini-broh lér, e oé ar saù é me raog, ged  en daouarn ar he  digroezell, er bruched kalet ha lark édan ur stamm ged mailleu lédan,  ha ged lér.  « Pemp kant dollar dillad zo arnehi den nebeutañ. », em-ès  sonjet én ur selled anehi.  - Ya vad..., em-ès respontet ged ur voueh mouget.    Francine Stafford e chomé mestrez ag hi he unan, ha keu é oé dein  boud deit é-barh er  stal.  - Aon e oa din », é laras hi, ha hi e me sellé ged ur sort doñjer.  « Komprennet am-eus gand ho selled sonn. Santoud a rez pa out  anavezet. »  - El rézon.    Me e vehè laret un dra bennag eid boud plijuz dehi. Treménet em-ès  en tead ar me  diwéz seh hag em-ès selled buan Martin Ulster.  - Lavaret am-eus deoh neo ket ar pez hwi gred. Neo ket eur  gaou. »    Gwéled em-ès mad hi e chomé ged ar penn kosteet ar-zu en tu arall  aveid Martin Ulster ha komprennet em-ès èl-sen é oé trevariet  memes-tra.  - Abaoe tri munutenn me zo deuet amañ, hag am-eus kavet anehañ  evel-ze », é kendalhas.  « Neuze hwi ho-peus dihanet araog ar  werenn-braz ha peus gwellet ahanon. Evel-sur, lâret am-eus deoh  doned e-barz evid disklêr deoh ar stad a-araog ma galvit didalve ar  polis. »    Saùet em-ès diarnehi un dremm dicheg.  -... Martin Ulster zo maro », é laras hi hoah. « Maro dan oll.  Netra choaz e kallom ober evitañ, bremañ. Met eun dra e kellet  ober evidon-me. Ne lavarit netra diwar-benn ar pez ho-peus gwelet,  netra ebed. Na kerhet ket dar polis. »  - Hwi fal deoh me ankouéha em-ès ho kwélet aman ?  - Spis. Gounid a rit ma soñjit nam-eus graet netra amañ. Martin  ha me e oam mignoned, ha mui choaz : labourad a rem kevred. Sikour  am-eus graet nehañ evid digor e stal, met or gevredigez a oa kuzet.  Komprenn a rit an dra-ze ? »    Me selled e rê ged he zaoulagad gwer hag e laré mad pesort troù e  oé o liam, dehi ha de Martin Ulster.  - Ya, ya, sur avad.    Greit em-ès dehi me moushoarh lodeg a  bleinér taxi. Bleinein un taxi  én noz, é-pad  deg vlé, e hra boud test a kalz « kevredigéheu kuhet ». Nesen é  testez taùein én ur houzoud, en argant e vo stankoh.  Ar saù, hwiz-brein é-barh er stal cherret, me zo eit a-dran ur  rankad dillad, èl-sen en dreménourion ne me welhé ket. Gouzoud e  hren me vo degemér kalz argant. Ne vehè ket ur billet deg pé ugent  dollar lakeit buhanig é me zorn, ged ur lagad serret. Er wéh-man,  tapet em-boé un dra tèù. Martin Ulster ne oé  ket me sonj ken. En  dra bouézuz eidein-me e oé en argant.  - Mad eo, welan a ran hwi zo eun den belzet, aotrou... ?    Francine Stafford e tostaas dohein én ur me selled éeun é me  doùlagad.  - Laram me zo en Aotrou dén erbed. Ne fall ket dein hwi e me gavet  én-dro ha me lahet.  - Begaoueg!    Ur luh e dreménas én he doùlagad gwér. Kounaret e oé, ag ur hounar  brudet èl e rê,  mes, én ur wéh, sioul e voé én-dro.  - Ne fell ket deoh kredi me ?  - Petra talv er péh é kredan ? Eidon-me, haval e vehè un torfed  greit ged ur voéz. Stoein un dén àr é gein ged ud houtell braù èl  en hani, er féson ur voéz fol jelouz é, me gav dein. Er goaz-man e  oé ur lorbour. Meur a voéz dilezet e vehè euruz en gouzoud marù.  Nétra spontuzoh aveid ur voéz gounnaret.    Francine Stafford e me sellas yen, ged ur hrinsereh disprizuz. E sell  disprizuz e yas a  me hramaillon loueget de me fragou hag a rê chakoteu den doùhlin.  - Piou oh ? Eur seurt predérour paour ?  - Un dén poùr, hepken, em-es respontet ged me moushoarh.    Francine Stafford e huanadas siouloh. Chonj e rê èl-rezon : «  Gouzoud a rin kavoud  eun emzao gand eur begeg evel-ze. »  Êz é oé gwérhein pé prenein un den èl-me me-hun. Gortoz e hren  nesen en digoll, èl ur goaz mad, pe er plah e zigoré he sah ged  brikoleu ha tenné un doug-monéi.  - Setu », é lâras hi en ur rein gozig oll ar bilhedeu é me dorn. «  Setu amañ ar pez am-eus ganin. Deoh eo bremañ, mar karit. »    Ged goloù er sal a-dran, em-ès kontet pemp billedeu kant dollar, doù  a ugent, ag unan  a deg. Me didrouz e laré pegen é oen kerset.  - ... Gwir eo nam-eus netra choaz », é talhas hi ged ur moueh  gwir. « Ha red eo din derhel ar gweneieg-mañ - doù villed ugent  dollar e chomé é-barh en doug- monei - evid moned en-dro da San  Francisco. Pedet on deur fest. Ne soñjen ket mond du-ze. Met  bremañ  chañjet int an trow, red eo din beza gwellet, ha muioh  fotografiet...    Moueh Francine Stafford e varùas ged er gir devéañ-man. He  dibasianteh moned kuit  ha boud gwélet den degemér-man e oé èl a skribill étrézom.  - Martézé hwi e zei én-dro dan eur mad, met gwellet é vi  é-barh en aerporh eùé.  - Ne veajan ket gand ar harr-nij. Deuet on gan gwetur ma matez.    Un dra neùé é tesken é peb maré. El-sen é hrent nesen er  plahed-sen ag er gevredigeh uhel.  Moned e hrent der rod-stur ag o  matéh ha marsé zokén, um servijent doh o hartenn hanù. Er mitihion,  èl er vléinérion taxi, zo gomprenour, pe int zo pêet mad.  - Neuze ? », é koulennas Francine Stafford, dibasiant.  - Nesé petra ? em-es respontet ged me divreh ar me brud èl un dén  né ket press arnehoñ, hag elkent en toemmder e oé kalet, ha me  nerheu e oé stignet.    Hi e ouié me oé kreñvoh. Me jeu e oé gwell aveid he hani, pe ne  sellen ket er horv-  marù.  - Akord om, ne ket gwir ? Kemeret a rit an argant ha ne lavarit netra  gwech ebet. Ha deom erfin, ni on dow alese.    Sonj e hran ne oa ket abuzet ged me siouldér, mes klasken dan  nebeutañ goarn er  seblant  - Ne hran ket, nom ket de unan » em-es respondet sioul. Tèo é er  hoari aman. De getañ, ho prud, Itron Harold Stafford. Groeg un  aristokrat brudet diùennet dehi en em meskein ged li er bobl. De heul  me brud kéodédad onest hag er gêr.  -  Petra oh deuz ho michér ? » é koulennas hi én ur wéh.  - Bléinér-taxi on, Itron », em-és respondet ken lorh èl é kellen  én er stad-man. Sonj e hren « Ni bléinérion-taxi, zo gwélet bepred  rog. Tamallet vé dem bepred boud hemb skorpul hag hemb kizidigeh. »    Red e oa din soñj an dra-se », é laras en Itron Stafford yen. «  Petra fell deoh eta ? »  - Me didrouz én ur jeu ken trueg e dalv kalz muioh aveid 550 dollar,  me gav din. Kalz muioh é gwirioné, mard é me  homprennet.    Hi selled em-ès fall.  - Goaderez », é laras-hi dein ged bouéh ur gaoz bamdéi. « Tamm  arvedad.»  - El fall deoh », em-ès respondet, karadeg èlkent. « En  dollareu-man nebeud e vo awalh der penn-ketañ. Komz e ram breman  diarbenn er plad tèù. Er mên-se ag ho torn-gléi e vehè mad én on  emgleo. Haval pakret é en diamant Foxworth brudet. Boud gwerhet, eañ  e réhé dein nebeud aveid er milioneu dollar pêet ged ho kar goaz,  met é kellhen èlkent bévein  pinùig eroalh betag me marù. Ne vehen  ket pinùig én ho kiz, Itron Stafford; nameid é me hiz. Un dén simpl  on, ged hoanteu simpl eùé.  - Eur fentusell eo. Eur mên-strass eo. Met, pa vefe an diamant  Foxworth gwir, zoken evel-se, me ne hellfe rei anehañ pe gwerzañ me  ma-unan. Harry, ma goaz, a houlennfe din perag neo ket da ma bizied.  Peb hini a en em goulenne ar memes-tra.  - Ha perag ne chomheh ket ged er mên faos ? Dén erbed e vehé  souéhet !  - An trompereh e  vehé gwélet buan.    Hag hi e chomas didrouz én ur sonj. Mem-ès huanadet ha laret é me  halon kenavo  den 250 000 dollar hag e oé me espérañs. Met em-ès kavet dohtu  un argaill arall :  « Ema en diamant gwir ar ho piz, né ket ? »    Hi e laras ya ged er penn, en dremm krispet. En Itron Stafford e oé  léal zokén én er  stad-mañ diêz.  - Ankouaeit ar walenn », é laras-hi.  - Un dra arall e hell boud greit : hé kolled e hret. E gwirioné,  gedein e vehè goarnet. De heul, diskonfortet boud hi kollet, kinnig e  reh un dornad teo den dén e hé gavei én-dro. Ha più e zei klemm  er prim ? Ur poùr-kêh bleinér-taxi. En Itron Stafford brudet e oé  bet douget én é taxi. El-rézon, er prim e vo tostig haval er bizeu  kollet, péotramant er poùr hag onest bleinér-taxi ne réei hé ket  én-dro. Graeit ur yalhad argant tèo awalh. El-sen peb hani e gouniei.  Hwi ho-po ho pizeu, ha me en argant.  - Ne ran ket » é trohas Francine  Stafford ged ur vouéh flastret un  tammig. « Red e vefe din ober ma diskleriadur koll warchoaz. Ha  tout an dud a ouezo me oa en High City hiziou, ar pez e fell din kuzad.  Ofisiel, me zo ket deuet amañ abaoe dow viz. »  Ged er min tañoél, em-ès izelleit er penn.  -... Red eo deoh bezañ fiuz », é laras-hi én un taol. « Dond a  ran en-dro dre karr-nij da High City an dibenn-sizun ma za. Evel  den-ebet a vo en aerporz o gortoz din, gervel a rin eun taxi, ho hini,  hag  e rafom ho rag-tre. »    He gwélet em-ès ged estlamm. Sioul é oé. En ur stad diskonfortet,  hi e chomé  difromm. Fiuz é om abéh, mes eid lakaad én hé sonj hi e oé édan  me galloud, em-ès respontet :  - Mad é. Digunér é vein é-barh en aerporh pe arruei er néj de eih  eur hantér én anderv-noz, ha gwell é vo deoh boud ér harr-néj.  Arhoah ér mitin, kalz abréd, é yan der beskereh. Nesen ne lennein  ket er kazetenneu ha ne ouiein ket en doéré marùet é ho mignon.  Anaùein e hrein en doéré pe dein én-dro en digunér. Naturel vo  boud eid rah en dud é tan én-dro labourad é-pad en dibenn-suhun. En  disadorn hag en disul ni, er bleinérion-taxi, e gouniam kalz. Ma  noh ket én aerporh, moned e hrein der polis dohtu hag é larein  em-ès ouiet breman marù er poùr-kêh Martin Ulster hag em-ès sonjet  buan em-boé gwélet Francine Staffòrd é-raog é stal, dilun én  anderv-noz.  - Ne deuit ket re bell ! », é laras-hi seh ha ged ur gwell  kounaret.  De heul, sioul én-dro, hi e dalhas : « Gwisket vin gand eur berukenn  bleo-du, ha dilladou liv-orañjez. Evel-se e kwellit ahanin diouztu.  Kredi a ran den ebet a vo soñj me eo, met deuit buan. »    Koutant é oen gouzoud hi oé ken résiz.  - Bremañ, deom alese », é laras-hi, mestrez er gabegell én-dro. «  Hwi da-kentañ, stleijit beteg an nor a-dreñv evid ma den ebet a wel  ahanoh deuz ar straed. Gwiska a ran ar berukenn-mañ hag a zeuan ive.  »    Hag e  dennas ag é sah ur berukenn blèo-du ha rodelleg. E léh moned  kuit, mem-ès chomet é selled anehi, boèmet ged er hemm gréeit  ged er berukenn.  - Kerzit ! » é kourhemennas-hi kounnaret. « Kit er-mêz ! Ha grit  den ebet a wel ahanoh ! »  - Me ya dohtu, Itron.    Àr an doùhlin me zo eit kuit doh Francine Staffòrd ha doh korf-marù  Martin Ulster  ken buan é kellen. Ur wéh ér-mêz em-ès dialanet en êr fresk ged  plijadur, hag em-ès lakeit moned amzéreg. Diskenn  em-ès er straed  hag em-ès um mesket é-toueh en dreménourion naturel mad. En ur  kerhed é santen er bos greit ged er 550 dollar é chakot a-ziabarh me  chupenn. Er hwerv ar me roched ne oa ket plijuz, med é yen koutant  awalh hag en degouéh.    En amzér peskereh e voé plijuz kenañ. Me zo eit ér Nevada, é-tal  Tahoe, hag me zo  chomet du-hont betag en digunér. Ged me bah-pesketour é me dorn, é  hren sonjeu diarbenn en argant hag e vo boud dein, ha meulen en èbr eh  ès plahed pinùig ged ur vuhé prévéz ha guhet.  Er prim e voé 100 000 dollar ér fin. Mad awalh, né ket ? Marsé  ho-pes lennet er  pennadeu kazétenn diarnein : « un bleinér-taxi onest e houni ur prim  braz. » Pé martézé ho-pes me gwellet ér skinwél ? Nem-ès ket  laret kalz a troù. Laroud e hran ya ged me fenn ha moushoarhen èl ur  bégeg. Dalhmad é laren ne gredan ket me zaol-chañs. Red é voé dein  eùé laroud kement a wéheu em-boé ket anaùet dohtu en Itron  Francine Staffòrd, mes goudé boud lennet ér kazétenneu kinnig er  prim, em-boé sonjet der voéz gaer em-boé douget digunér é-pad  en anderv-noz. Laroud e hren eùé ez eus bepred ur sahig plastig de  dornad en nor a-dran a me gwetur, hag em-ès kaouet er sonj gwéled mar  ne oa ket un dra bresiuz é-barh er sahig em-boé taolet ér lousteri  en déi divéan pe m-ès labouret. Grès Doué ! tud er lousteri e za  hepken ur weh é peb suhun é me hartér, ha ni e chomam enta amzér  awalh ged er  lousteri é-barh en ti. Klasket em-boé, ha gwélet un dra  lugernuz é goloù an hiol.  Goulennet ged he goaz koh pe oé é pigned én ur harr-néj arzu  Europa, Francine  Staffòrd e sklêrijennas he-doé hwéhet he fri é-barh en taxi, hag  he-doé taolet he mouched papér ér sahig lousteri lakeit amañ eid er  hliented. Merhad der maré-zé er bizeu en-doé risklet ag er biz.  Ged un dar ér lagad, hi e laras he grad-vad der bleniér-taxi hag  en-doé réet he bizeu én-dro. Presiuz é  oé dehi dreistoll,  pendegwir e oé ur prof ag hé « her Harry ».  Ma nho-pes ket gwélet an troù-sen ér skinwél, ho-pes kollet ur  péh-haori farsuz. Med é red bévein, ha leuskel en dud é vévein én  o hiz. Me zo breman un dén pinùig, résiz pinùig awalh. Digor em-ès  greit ur stal. Paz é kiz stal Martin Ulster, nann. Dilladeu er plahed  lér ne blij ket din kalz hiriù hoah. Ne hran ket, perukenneu é  gwérhan der goazed ha der merhied. Krog e hran anaùoud me  michér mad  ohpenn. Mes ne labouran ket kalz ér stal. Labourad e hrant  me implijidi.  Me amzér zo dreistoll é viajein ged me groeg Mary. Bepred he-dès  hoantet gwéled er bed. Marù Martin Ulster, chomet kevrinuz, he-des hi  glaharet. Mad zo bet dehi moned kuit un tammig, dreistoll pe fallé  dehi dija moned kuit é-raog, mes paz genein. Ged Martin Ulster é oé  he sonj moned kuit.  Ya-vad ! me Mary vihan dein, bihan ged he doùlagad glaz hag he blèo  kistén ! Hi e oé er plah pouézuz é  vuhé Martin Ulster ha paz er  hlientézed sofistiket ag er stal. Eañ e laras dein en dra-sen é-raog  merùel. Nesen em-ès respontet dehoñ goalleuruz é oé aveitoñ  pendegwir me ne oen ket un dén e holl heb emgann. De heul em-ès en  skoet ged en dorn cherret ér plexuz hag én ividig pe oé é kouéhel.  Ur chans zo bet dein la den erbet en-des sellet er wérenn-vraz der  maré-man. Er mestr soner e vehè bet un dén arall ha me en-dehé  reket reboursein argant.  Mes toud e zo  hoarvezet der gwellañ. El-sen, pe Martin e oé ar en  dachenn, em-ès gwellet er goustill-mañ bihan ha kaer, hag em-ès en  plantet én é gein. Se oa èl obérenn ur plah jalouz. Enta, ged brud  me viktim, é kellen um dennein mad ag er gabegell. Dre chañs dén  erbed ne anaué ked Mary mad. Trugère é lâran dehoñ den  nebeutañ eid en dra-sen.  Ur chans paz kredabl é, é-raog moned én-dro der wétur, em-es  tannet ur sigaret eid boud sioul én-dro, hag ér mèm amzér é sellem  ur  weh deveañ ar stal. Ur roeg, hag e ne hellé ket boud bet gwélet  aman, e oé gostéet diar er horf. Ur roeg pinùig awalh eid prenein un  test. Dogan, mes chansuz, em-ès deit a-benn én ur taol de voud én ur  wéh obérour ha test un torfet unan, er mèm.      Lee Chisholm Witness    .